Jou kombuis: Die hart van die huis | SARIE
Jou kombuis: Die hart van die huis	deur SARIE.com-span
Jou droomkombuis is prakties én die dekor vertel ’n storie. Kies jou styl en kraai hier koning, dis nie net ’n plek vir kosmaak nie, maar ook een van kuier en lag.
1. Trek nader die beskuit en koffie
Dié kombuis is om oud en nuut beplan. Hartsgoed soos ’n bal-en-klou eetkamerstel, ou emaljeware en hoëglans-kombuiskaste (van Easy Life Kitchens) vul mekaar perfek aan. Die ou koskaste is die fokus van die lekker kuierkombuis. ’n Gunsteling-kleur is gekies vir die moderne kaste, en die eetkamerstel is met glansverf gespuit om daarby te pas. Die houtvloer (geïnstalleer deur Oggie) is prakties en dra by tot ’n plaaskombuis-gevoel. Nêrens is teëls gebruik nie, selfs die spatbord agter die stoof en wasbakke is van vlekvrye staal. Die mure is geverf met Earthcote Limestone, kleur Spookasem. Die hortjies (van Plantation Shutters) voor die metaaldeure pas by die skoon lyne van die kombuis.
Die kombuis lei na die formele eetkamer, wat ook met oud en nuut gemeubileer is. Soortgelyke kandelare is by Mud Studio beskikbaar.
Wenk: Maak ou meubels nuut deur dit by ’n paneelklopper te laat spuitverf
In die spens, wat langs die kombuis is, is oop rakke gebruik sodat alles met die eerste oogopslag sigbaar is.
2. Kuier hier soos konings
Hier is die kombuis deel van die woonruimte en die afwerking is deurgaans van goeie gehalte. Die kwartsmengselwerkvlak is van Caesarstone. Die hoëglans-kaste se deure maak net met ’n druk-aksie oop – die skarniere is uit Blum se Tip- On-reeks. Die kombuisvloer is bedek met groot wit teëls, terwyl die oorspronklike houtvloer in die res van die vertrek donker 2 gebeits is. Die swart metaaltafel is van die ontwerper Gregor Jenkin en pas by die gegote werk van die kroonkandelaar. Die binne-ontwerp en projekbestuur is deur Nico Alberts gedoen.
3. Ons braai sommer binne
Die onthaalvertrek is slim ingerig met ’n binnebraai en ’n klein funksionele kombuis daarby. Die kaste het skuifdeure met mat- sowel as ’n glansafwerking. Die agterkant van die oop glasrakke is met mosaïekteëls bedek en die sementvloer is met ’n seëllaag afgewerk. Die geskropte houttafel en die blinkwit stoele herhaal die kontrasterende glans-en-mat van die kombuiskaste se afwerking.
Wenk: As jy glasrakke installeer, moet die glas minstens 6 mm dik wees.
4. Almal eet lekker saam
Kleur is oral welkom! Geel en skakerings van grysblou is in dié kombuis gebruik. Die ongelyke rakke vorm ’n fokuspunt en is ’n uitstalplek vir boeke en mooigoed. Die mikrogolfoond pas netjies in sy eie rak. Die werkvlak (van Samsung Radianz) se rand is teen 45° afgevlak om dit die voorkoms van ’n dun blad te gee, en die spatborde is van glas. Die blokkiesvloer het die eienaars tweedehands gekoop en toe laat installeer deur Super Floors. Die hout is gebeits met Markant, in die kleur Papyrus, voordat dit met ’n Lobavloerproduk geseël is.
Wenk: Muurkaste en oop rakke in ’n kombuis is prakties én mooi
5. Skuif rond
Dié piepklein kombuis werk danksy ’n slim plan: kombuiskassies op wiele. Die kookvlak, met sy gasbottel binne-in die kassie daaronder, kan op die balkon uitgestoot word as die huisbaas die dag in die buitelug wil kook! Die klein yskas is ook in ’n kas versteek. Die muurspasie is goed benut met die afdroograk wat daarteen vasgesit is. Net die stukkie muur om die kraan is geteël, en verder herhaal wasbare muurpapier kleur. Soortgelyke drabare wasbakke is te koop by Entrepo.
Wenk: Versteek toerusting soos wasmasjiene, yskaste en skottelgoedmasjiene agter kasdeure.